Groot skade aan Rhodes-borsbeeld aangerigDie brons borsbeeld van Cecil John Rhodes by die Rhodes-gedenkteken aan die hang van Tafelberg ná dit vroeër vandeesweek geskend is (Foto: Henk Kruger/African News Agency/ANA) Die polisie ondersoek ŉ saak van vandalisme nadat die grootste deel van die kop van Cecil John Rhodes se borsbeeld by die Rhodes-gedenkteken aan die hang van Tafelberg in Kaapstad afgebreek is. Kol. Andre Traut, woordvoerder van die polisie, het gesê ŉ saak van opsetlike saakbeskadiging is Dinsdag by die Rondebosch-polisiestasie aanhangig gemaak ná skade aan die beeld Maandag opgemerk is. “Die omstandighede rondom die saak word ondersoek. Niemand is nog in hegtenis geneem in verband met die voorval nie.” Natuurbewaarders van SANParke, wat Maandag op voetpatrollie was, het gesien die borsbeeld is beskadig. Daar was egter berigte oor die naweek op sosiale media dat die beeld “onthoof” is. Die kop van die beeld is net bo die ken afgebreek. Die beeld kyk uit oor die suidelike voorstede en die Kaapse vlakte en is op ŉ platform onderaan ŉ stel trappe geleë. Dit is in 2015 ook gevandaliseer toe die neus afgebreek is. Die beeld is in 2018 herstel. Die skade in 2015 het plaasgevind tydens studentebetogings van die #FeesMustFall-beweging waartydens daar geëis is dat Rhodes se standbeeld van die Universiteit van Kaapstad se kampus verwyder moet word. Die Black People’s National Crisis Committee (BPNCC) het Woensdag die vandalisme verwelkom en die “engele wat dit gedoen het” aangemoedig om nog “koloniale openbare monumente” te teiken. Cecil John Rhodes (1853–1902) was ‘n Britse mynmagnaat, staatsman, ryksbouer en stigter van die kolonie Rhodesië (vandag Zambië en Zimbabwe), wat na hom genoem is. Hy was ook eerste minister van die Kaapkolonie. Studente aan Oxford-universiteit is al vier jaar lank besig met ŉ veldtog in ŉ poging om sy standbeeld by Oriel College te verwyder. Die veldtog het weer opslae gemaak toe die Black Lives Matter-betogings van die VSA na Engeland oorgespoel het. Die Rhodes-gedenkteken in Kaapstad is deur die Britse argitek Sir Herbert Baker ontwerp. Nege-en-veertig trappe (een vir elke jaar van Rhodes se lewe) lei na die rostrum. Langs die trappe is granietmure met vier leeus in brons op elke muur wat oor die stad uitkyk. Die U-vormige monument bestaan uit Doriese suile met die borsbeeld van Rhodes. In die breedte bo die pilare staan geskryf: “To the spirit and life work of Cecil John Rhodes who loved and served South Africa 1853–1902”.